**CAMPUS MUNDI**

A Campus Mundi ösztöndíjprogram egy PhD hallgatók számára is nyitott lehetőség új országok megismerésére, a nemzetközi tudományos életbe való bekapcsolódásra és a szakmai célok megvalósítására. Az ösztöndíj támogatja egyrészt a szakmai gyakorlat külföldi partneregyetemeken való teljesítését csakúgy, mint a hosszabb idejű (akár egy teljes tanévet felölelő) utazásokat. Mindemellett segíti a konferencia-előadások és poszter-prezentációk megvalósítását rövid külföldi tanulmányutak keretében belül. Ha szeretnél nyelveket tanulni, világot látni és inspirálódni, keresd fel a Nemzetközi Igazgatóság oldalát (<http://erasmus.pte.hu/tudnivalok_az_osztondijrol>), ahol további információk érhetők el a pályázattal kapcsolatban.

**ERASMUS+**

Az Erasmus+ program célja a hallgatók kompetenciáinak és készségeinek fejlesztése tanulmányi út keretén belül megvalósított mobilitásokkal, valamint az oktatási-képzési intézmények és a cégek közötti együttműködés elősegítésével. A program támogatja többek között a felsőoktatásban és szakképzésben tanuló diákok tanulmányútjait és gyakornoki tevékenységét csakúgy, mint a különböző együttműködések során megvalósuló innovációs kezdeményezések és jó gyakorlatok cseréjét. Ha úgy érzed, tanulmányaidat külföldön szerzett tapasztalatokkal szeretnéd kibővíteni, látogass el az aktuális pályázatok oldalára: <http://erasmus.pte.hu/aktualis_palyazatok>.